PASET 5
Agsublika ‘iti Pastor ken Manangaywan ti Kararuam’
Mapadpadasam kadi dagiti pakarigatan a nadakamat iti daytoy a broshur? No wen, saanka nga agmaymaysa. Adu a matalek nga adipen ti Dios idi tiempo ti Biblia ken ita ti naipasango met kadagiti kasta a pakarigatan. Tinulongan ida ni Jehova tapno mapagballigianda dagita. Manamnamam met a tulongannaka.
Madadaan ni Jehova a tumulong kenka no agsublika kenkuana
MASIGURADOM a madadaan ni Jehova a tumulong kenka no agsublika kenkuana. Tulongannaka a mangsango kadagiti problema, mangpaimbag iti nasaktan a riknam, ken maaddaan iti talna ti panunot ken rikna a resulta ti nadalus a konsiensia. Iti kasta, matignayka manen nga agserbi ken Jehova a kadua dagiti kapammatiam. Ti kasasaadmonto ket kas iti kasasaad ti dadduma a Kristiano idi umuna a siglo a sinuratan ni apostol Pedro: “Kaslakayo karkarnero idi, a maiwawwawa; ngem ita nakasublikayon iti pastor ken manangaywan dagiti kararuayo.”—1 Pedro 2:25.
Ti panagsublim ken Jehova ti kasayaatan a maaramidam. Apay? Gapu ta maparagsakmo ti puso ni Jehova. (Proverbio 27:11) Kas pagaammom, adda rikna ni Jehova, isu nga adda epekto kenkuana dagiti ar-aramidentayo. Siempre, dinatayo pilpiliten a mangayat ken agserbi kenkuana. (Deuteronomio 30:19, 20) Kinuna ti maysa nga eskolar ti Biblia: “Awan ti sabali a makailukat iti pusom. Sika laeng ti makaaramid iti dayta.” No naimpusuan a dayawentayo ni Jehova, arigna lukluktantayo ti pusotayo. No kasta ti aramidentayo, mangmangtedtayo kenkuana iti nakapatpateg a sagut—ti kinamatalektayo—ket sigurado a maparagsaktayo ti pusona. Wen, awan ti makaartap iti ragsak a mariknatayo iti panangipaaytayo ken Jehova iti dayaw a maikari kenkuana.—Aramid 20:35; Apocalipsis 4:11.
Kanayonanna, no ituloymo ti panagserbim ken Jehova, maipaay ti naespirituan a kasapulam. (Mateo 5:3) Kasano? Isalsaludsod dagiti tattao iti intero a lubong, ‘Apay nga addatayo ditoy?’ Kayatda a maammuan dagiti sungbat iti adu a saludsod maipapan iti panggep ti biag. Pinarsua ni Jehova dagiti tattao nga addaan iti kasta a tarigagay. Kayatna a naragsaktayo nga agserserbi. Awanen ti ad-adda pay a makaited kadatayo iti pannakapnek ngem iti pannakaammotayo nga agdaydayawtayo ken Jehova gapu ta ay-ayatentayo.—Salmo 63:1-5.
Laglagipem koma a kayat ni Jehova nga agsublika kenkuana. Kasanom a masigurado? Panunotem daytoy: Nabuyogan iti adu a kararag ken siaannad a naisagana daytoy a broshur. Mabalin a maysa a panglakayen wenno sabali pay a kabsat ti nangted kenka iti daytoy. Kalpasanna, natignayka a mangbasa ken mangyaplikar kadagita. Pammaneknek amin dagitoy a saannaka a linipat ni Jehova. Imbes ketdi, siaayat a tultulongannaka nga agsubli kenkuana.—Juan 6:44.
Maliwliwatayo a makaammo a saan a pulos lipaten ni Jehova ti napukaw nga adipenna. Napadasan dayta ni Donna. Kinunana: “In-inut a nayadayoak iti kinapudno, ngem masansan a mapampanunotko ti Salmo 139:23, 24: ‘Sukisokennak, O Dios, ket ammuem ti pusok. Sukimatennak, ket ammuem ti mangrirriribuk a pampanunotko, ket kitaem no adda kaniak ti aniaman a nasaem a dana, ket iturongnak iti dalan ti tiempo a di nakedngan.’ Ammok a saanak a maibagay iti lubong, ken ammok nga iti laeng organisasion ni Jehova ti masapul nga ayanko. Napaneknekak a saannak a pulos pinanawan ni Jehova; kasapulan laeng nga agtignayak nga agsubli kenkuana. Ket naragsakanak unay ta kasta ti inaramidko!”
“Napaneknekak a saannak a pulos pinanawan ni Jehova; kasapulan laeng nga agtignayak nga agsubli kenkuana”
Sipapasnek nga ikarkararagmi a mariknam manen “ti rag-o ni Jehova.” (Nehemias 8:10) Saanmonto a pulos pagbabawyan ti panagsublim kenkuana.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn